A BIZOTTSÁG HATÁROZATA
(2010. január 27.)
Franciaország tengerentúli megyéiben a növényeket és növényi termékeket károsító szervezetek elleni védekezésre vonatkozó programhoz 2010-re nyújtandó uniós pénzügyi hozzájárulásról
(az értesítés a C(2010) 320. számú dokumentummal történt)
(Csak a francia nyelvű szöveg hiteles)
(2010/52/EU)
AZ EURÓPAI BIZOTTSÁG
tekintettel az Európai Unió működéséről szóló szerződésre,
tekintettel az Unió legkülső régiói részére egyedi mezőgazdasági intézkedések megállapításáról szóló, 2006. január 30-i 247/2006/EK tanácsi rendeletre (1) és különösen annak 17. cikke (3) bekezdése első albekezdésének első mondatára,
mivel:
(1)
A Franciaország tengerentúli megyéiben, az Azori-szigeteken és Madeirán a növényeket vagy növényi termékeket károsító szervezetek elleni védekezésre irányuló programok Közösség által támogatható intézkedéseinek meghatározásáról szóló, 2007. szeptember 10-i 2007/609/EK bizottsági határozat (2) meghatározza a Franciaország tengerentúli megyéiben, az Azori-szigeteken és Madeirán a növényeket és növényi termékeket károsító szervezetek elleni védekezésre irányuló programok keretében az Unió által támogatható intézkedéseket.
(2)
A francia hatóságok benyújtották a Bizottságnak a Franciaország tengerentúli megyéiben alkalmazandó növény-egészségügyi intézkedéseket meghatározó 2010. évi programot. E program - az esetleges uniós pénzügyi hozzájárulás elnyerésének érdekében - meghatározza az elérendő célokat, a várható eredményeket, a végrehajtandó intézkedéseket, azok időtartamát és költségét. Az e programban előírt intézkedések eleget tesznek a 2007/609/EK határozat követelményeinek. A Bizottság ezért úgy véli, hogy a 247/2006/EK rendelet 17. cikkének (1) bekezdésében meghatározott követelmények teljesülnek.
(3)
A közös agrárpolitika finanszírozásáról szóló, 2005. június 21-i 1290/2005/EK tanácsi rendelet (3) 3. cikke (2) bekezdése a) pontjának értelmében a növény-egészségügyi intézkedések uniós pénzügyi támogatását az Európai Mezőgazdasági Garanciaalapból kell fedezni. Ezen intézkedések pénzügyi ellenőrzése céljából az említett rendelet 9., 36. és 37. cikkét kell alkalmazni.
(4)
Az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (4) 75. cikkével, valamint az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet végrehajtására vonatkozó részletes szabályok megállapításáról szóló, 2002. december 23-i 2342/2002/EK, Euratom bizottsági rendelet (5) 90. cikkének (1) bekezdésével összhangban az intézmény vagy az intézmény által ráruházott hatáskörökkel rendelkező hatóságok által elfogadott olyan finanszírozási határozatnak kell megelőznie az uniós költségvetésből a kiadásokra vállalt kötelezettségeket, amely meghatározza a kiadásokkal járó tevékenységek alapvető elemeit.
(5)
E határozat a tagállamok által benyújtott társfinanszírozási kérelmekben meghatározott kiadásokra vonatkozó finanszírozási határozatnak minősül.
(6)
Az e határozatban előírt intézkedések összhangban vannak a Növény-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A Franciaország tengerentúli megyéiben a növényeket és növényi termékeket károsító szervezetek elleni védekezésre irányuló 2010. évi hatósági programhoz Franciaországnak nyújtandó uniós pénzügyi hozzájárulást a melléklet A. részében meghatározottaknak megfelelően a Bizottság jóváhagyja.
Ez a hozzájárulás a melléklet B. része szerint nem haladhatja meg az összes támogatható kiadás legfeljebb 60 %-át, és összege legfeljebb 240 000 EUR lehet (héa nélkül).
2. cikk
(1) 100 000 EUR előleget kell fizetni Franciaország kifizetés iránti kérelmének kézhezvételétől számított 60 napon belül.
(2) A pénzügyi hozzájárulás fennmaradó része akkor fizethető ki, ha az e programra vonatkozó végleges végrehajtási jelentést elektronikus formában legkésőbb 2011. március 15-ig benyújtják a Bizottságnak.
E jelentés az alábbiakat tartalmazza:
a)
a teljes program tömör technikai értékelése (beleértve a fizikai és minőségi célok teljesítésének mértékét, az elért haladást), a közvetlen növény-egészségügyi és gazdasági hatás értékelése; valamint
b)
pénzügyi kimutatás, mely alprogramonként és intézkedésenként tünteti fel a ténylegesen felmerült kiadásokat.
(3) Ami a melléklet B. részében meghatározott indikatív költségvetési bontását illeti, Franciaország az egyazon alprogramon belüli különböző intézkedések között az adott alprogramra vonatkozó uniós hozzájárulás mértékének 15 %-áig átcsoportosíthatja a finanszírozást, feltéve, hogy ezzel nem lépi túl a programban szereplő támogatható kiadások teljes összegét, és nem veszélyezteti a program főbb célkitűzéseit.
Minden korrekcióról tájékoztatja a Bizottságot.
3. cikk
Ezt a határozatot 2010. január 1-jétől kell alkalmazni.
4. cikk
Ennek a határozatnak a Francia Köztársaság a címzettje.
Kelt Brüsszelben, 2010. január 27-én.